เตือนซื้อทองราคาถูกเกินจริง ระวังของปลอม พบมีการส่งตรวจพิสูจน์โลหะทองคำต่อเนื่อง
พลตำรวจตรี วาที อัศวุตมางกุร โฆษกสำนักงานพิสูจน์หลักฐานตำรวจ เปิดเผยว่า   ปัจจุบันคดีที่เกี่ยวกับการฉ้อโกงประชาชนเพิ่มมากขึ้น โดยเฉพาะร้านค้าออนไลน์ ที่มักโฆษณาชวนเชื่อว่า มีการซื้อขายทองคำแท้ แต่ราคาถูกกว่าท้องตลาดนับพันบาท  ล่อใจให้คนหลงเชื่อ แต่สุดท้ายได้ทองคำปลอม โดยย้ำว่า การเลือกซื้อทองคำแท่ง หรือทองรูปพรรณ ควรซื้อกับร้านขายทองที่น่าเชื่อถือ ระมัดระวังการซื้อขายผ่านช่องทางออนไลน์  เพราะง่ายต่อการถูกหลอกลวง ที่ผ่านมามีการร้องขอจากพนักงานสอบสวน ให้ตรวจพิสูจน์โลหะทองคำของกลาง ที่ร้านค้านำมาแจ้งความดำเนินคดี โดยกลุ่มงานตรวจทางเคมี ฟิสิกส์ กองพิสูจน์หลักฐานกลาง นำมาตรวจสอบอย่างละเอียด ส่วนใหญ่ที่พบบ่อยจะมีลักษณะเป็นทองหุ้ม ทองผสม  ทองชุบ พ่นสีทองและแบบผสมผสาน ซึ่งมาตรฐานทองคำเมืองไทย จะอยู่ที่ 96.5%  หมายความว่า มีทองคำบริสุทธิ์อยู่จริง 96.5% ส่วนที่เหลืออีก 3.5% คือ ส่วนประกอบอื่น เช่น แร่เงินกับแร่ทองแดง หรือโลหะต่างๆการตรวจพิสูจน์โลหะทองคำ จะมี 4 วิธีคือ วิธีทางกายภาพ วิธีทางเคมี วิธีการเผาและวิเคราะห์โดยใช้เครื่องมือวิทยาศาสตร์ กรณีที่วัตถุพยานเป็นโลหะทองคำ เมื่อนำไปวิเคราะห์ด้วยวิธีทางกายภาพ โดยการเปิดพื้นผิวด้วยกระดาษทราย เนื้อโลหะชั้นใน จะมองเห็นเป็นเนื้อเดียวกัน เมื่อนำไปทดสอบทางเคมีด้วยกรด เช่น กรดไนตริก รวมถึงการทำปฏิกิริยาทางเคมี เพื่อให้ทราบเป็นโลหะชนิดใด หากนำไปทดสอบด้วยการเผาไฟ ทองคำแท้ จะไม่เกิดการเปลี่ยนแปลง ซึ่งจะแตกต่างจากโลหะผสม ที่เมื่อนำไปเผาไฟ จะเกิดการเปลี่ยนแปลงทันที หากนำวัตถุพยานมาวิเคราะห์หาชนิดของธาตุโดยใช้เครื่องมือวิทยาศาสตร์ เช่น เครื่อง x-ray fluorescence spectrometer (XRF) หลังจากนำวัตถุพยานเข้าเครื่อง XRF เพื่อวิเคราะห์หาชนิดของธาตุ พบว่า โลหะทองคำแท้ เปอร์เซ็นต์ทองของทั้งบริเวณก่อนและหลังเปิดพื้นผิวจะต่างกันเพียงเล็กน้อยเท่านั้น